En meget kraftig sprængning. Som et kanonslag gange 200.

Sådan beskriver politiet og øjenvidner eksplosionen mod Skattestyrelsens bygning tirsdag aften.

Men selvom det hører til sjældenhederne, at gerningsmænd bruger bomber i Danmark, så har hovedstaden det seneste halve år været ramt af i alt otte eksplosioner med angrebet på Skattestyrelsen som det ottende.

Det viser en optælling, som DR Nyheder har lavet.

DR Nyheder har i længere tid undersøgt eksplosionerne i hovedstaden, der alle endnu er uopklarede. Politiet har de seneste måneder efterforsket de syv første eksplosioner i en specialnedsat gruppe.

Læs også : OVERBLIK Her er de otte eksplosioner, der har ramt hovedstaden siden februar

Og tallet er usædvanligt, lyder det fra rådgivende ingeniør og sprængstofekspert, Erik Lauritzen.

- Det undrer mig godt nok. Det er et stort tal, som tyder på en høj aktivitetet. Vi skal 20-30 år tilbage for at se en lignende aktivitet, siger han.

Eksplosion inden Paludan-besøg

En af de otte eksplosioner skete på Hothers Plads i Mjølnerparken natten til den 14. april. Her eksploderede en varevogn på en parkeringsplads.

Samme dag havde partileder fra Stram Kurs, Rasmus Paludan, annonceret, at han ville afholde demonstration i området.

Ifølge DR's oplysninger var både politi og en cyklende kvinde tæt på, da den kraftige eksplosion skete. Kvinden blev ikke ramt, men blev revet af cyklen på grund af trykbølger.

En anden eksplosion skete ved et autoværksted i Vallensbæk i slutningen af juni måned. Ingen kom til skade.

- Jeg tror, det vil være svært at have otte tilfældige og adskilte eksplosioner, som ikke har noget med hinanden at gøre, vurderer sprængstofekspert Erik Lauritzen.

Ekspert: Nemt at lave sprængladning

Uanset hvad der har forårsaget eksplosionerne, så kan det ifølge Erik Lauritzen være meget nemt at konstruere sprængladninger.

Man skal bare have de fornødne kemikalier eller sprængstof, siger han.

- Hvis man er beslutsom og initiativrig, så kan man nemt lave sådanne sprængladninger, lyder det fra Erik Laurtizen.

- Der findes jo kriminelle miljøer, hvor der cirkulerer eksplosivstoffer ligesom der cirkulerer våben. Det er en interessant vare for kriminelle.

Erik Lauritzen fortæller også, at man selv med mindre sprængladninger kan forårsage personskader.

- Hvis du er tæt på en eksplosionen, så vil der være en risiko for at blive skadet alvorligt. Man kan også få smadret sine ører eller få lungeskader.

Det er ikke lykkes DR at få en kommentar fra Københavns Politi om status på efterforskningen.